钦定古今图书集成/方舆汇编/边裔典/第045卷 > 后汉
## 钦定古今图书集成/方舆汇编/边裔典/第045卷 > 后汉

### 世祖建武 年赐氐人君长印绶

按《后汉书世祖本纪》，不载。　按《西南夷列传》：“王莽篡
乱，氐人亦叛。建武初，氐人悉附陇蜀。及隗嚣灭，其酋
豪乃背公孙述降汉，陇西太守马援上复其王侯君
长，赐以印绶。后嚣族人隗茂反，杀武都太守。氐人大
豪齐锺留，为种类所敬信，威服诸豪。与郡丞孔奋击
茂，破斩之。后亦时为寇盗，郡县讨破之。”

### 献帝建安十六年氐王阿贵千万从马超为乱超破之

按《后汉书献帝本纪》，不载　按《魏志》注：《魏略西戎传》
曰：氐人有王，所从来久矣。自汉开益州，置武都郡，排
其种人，分窜山谷间，或在福禄，或在汧陇左右，其种
非一。称槃瓠之后，或号青氐，或号白氐，或号蚺氐，此
盖虫之类，而处中国，人即其服色而名之也。其自相
号曰盍稚，各有王侯，多受中国封拜。近去建安中，兴
国氐王阿贵、白顷氐王千万，各有部落万馀。至十六
年，从马超为乱。超破之后，阿贵为夏侯渊所攻灭，千
万西南入蜀，其部落不能去，皆降。国家分徙其前后
两端者，置扶风、美阳，今之安夷、抚夷二部，护军所典
是也；其太守善分留天水南安界，今之广平、魏郡所
守是也。其语与羌杂胡同姓，如中国之姓，其衣服尚
青绛，俗能织布。善田种，畜养豕牛马驴骡。其妇人嫁
时著衽露。其缘饰之制，有似羌衽露，有似中国袍，皆
编发。多知中国语，由与中国错居故也。其自还种落，
间则自氐语，其嫁娶似羌，昔所谓西戎在于街冀獂
道者也。今虽统于郡国，然故自有王侯在其墟落间。